section_heading: Povijest
paragraph_text: Sisak kao industrijski grad privukao je veliki broj muslimana iz Bosne i Hercegovine koji su po etničkoj pripadnosti Bošnjaci. U Sisak su dolazili posebno Bošnjaci iz iz zapadnog dijela Bosne, s područja Unsko-sanske županije koja graniči sa Sisačko-moslavačkom županijom. Bošnjaci se zapošljavaju najviše u sisačkoj Željezari te u nekoliko industrijskih tvrtki. Porastom broja bošnjačkog stanovništva, krajem 1960-tih godina javlja se potreba za organiziranjem vjerskog života te je 1967. godine osnovan prvi Džematski odbor Islamske zajednice, a 1974. godine kupljena je kuća koja je prenamijenjena za mesdžid, mekteb i imamski stan. Do gradnje centra prostorije Medžlisa Islamske zajednice u Sisku nalazile su se desetljećima u kući na periferiji Siska, gdje je vjerski opsluživano 2.500 vjernika u Sisku i 4.000 u Sisačko-moslavačkoj županiji, gdje žive tri generacije.